Universis presentes litteras inspecturis, Martinus, canonicus Bituricensis, vices gerens officialis, decani et capituli, salutem in Domino. Noveritis quod nos vidimus litteras sigillatas sigillis religiosorum Bartholomei, abbatis Sancti Benedicti Floriacensis, et conventus ejusdem loci, sub hac forma: Universis presentes litteras inspecturis Bartholomeus, divina miseratione Sancti Benedicti Floriacensis humilis abbas, totusque ejusdem loci conventus, salutem in Domino. Noveritis quod cum Michaelem Torcy, burgensem Bituricensem, traxissemus in causam apud Stampas coram judicibus delegatis, super hoc quod petebamus ab eodem consuetudinem bladi et vini que in domo sua sita apud Castrumnovum, in vico de Naveriau, juxta domum Giraudi de Pratea, ex una parte, et domini de Pratea ex alia ponebat, que portagium nuncupatur, tandem, de bonorum virorum consilio, composuimus cum eodem Michaele in hunc modum, quod, quandiu vivet, remanebit quittus et immunis a consuetudine supradicta et ab omnibus aliis consuetudinibus quas ab ipso possemus aliqua de causa in domo memorata petere; si vero dictum Michaelem decedere contigerit vel dictam domum extra manum suam ponere, donatione venditione vel alio quoquo modo, dicta consuetudo bladi et vini et alie consuetudines, si alique fuerint, ad nos sine contradictione aliqua revertentur in dicta domo percipiendae libere et quiete; quittamus etiam in supradictum burgensem et ejus heredes de universis contentionibus et querelis quas quacunque de causa et quoquo modo usque ad presens tempus habemus vel habere possimus contra illum; confitemur insuper quod dictus burgensis remisit nobis pro bono pacis decem libras parisiensium quas prior noster de Castronovo sibi reddere tenebatur. In cujus rei testimonium presentes litteras sigillorum nostrorum munimine fecimus roborari. Actum anno Domini 1232, mense augusto. Hanc autem compositionem predictus Michael voluit et ratum habuit et fide in manu nostra prestita concessit. In cujus rei majorem notitiam presentes litteras sigillo Bituricensis ecclesie fecimus sigillari. Actum sede vacante, anno Domini 1232, mense augusto.